Source: https://www.jogiforum.hu/hirek/2749
Timestamp: 2020-08-14 14:31:16
Document Index: 34299601

Matched Legal Cases: ['Bíróság ', 'bíróság ', 'Bíróság ', 'bíróság ', 'bíróság ', 'bíróság ', 'bíróság ']

Nemsokára felállítják az Országos Ítélőtáblát | hírek | Jogi Fórum ﻿
Nemsokára felállítják az Országos Ítélőtáblát
2001.11.24. Pálmai Erika NÉPSZAVA
Az Országos Igazságszolgáltatási Tanács most kizárólag a budapesti székhellyel és országos hatáskörrel rendelkező ítélőtábla felállítására készül - ezt Solt Pál, a testület és a Legfelsőbb Bíróság elnöke jelentette ki tegnap azon a tájékoztatón, amelyet a magyar-brit jogászszeminárium szünetében tartott.
Részünkről az Alkotmánybíróság ítélőtáblákkal kapcsolatos határozata semmilyen kommentárt nem igényel - közölte a Népszava kérdésére Solt Pál, a Legfelsőbb Bíróság és az Országos Igazságszolgáltatási Tanács elnöke egy tegnapi sajtótájékoztatón. A kérdést annak kapcsán tettük fel Solt Pálnak, hogy az Alkotmánybíróság a közelmúltban megállapította az Országgyűlés mulasztásos alkotmánysértését, amiért csupán egyetlen táblabíróság felállításáról rendelkezett. Szemben az alaptörvény követelményével.
Az Alkotmánybíróság ítélőtáblákkal kapcsolatos határozata nem ad feladatot az Országos Igazságszolgáltatási Tanácsnak, hiszen nem érinti azt a törvényt, amely egy ítélőtábla felállításáról rendelkezik. Ezért nekünk változatlanul az a feladatunk, hogy készüljünk arra: az Országos Ítélőtábla megkezdi működését, s ennek a feltételeit kell megteremtenünk. Az egy későbbi kérdés, hogy a 2002. december 31-éig megalkotandó törvény hány további ítélőtábla felállításáról rendelkezik majd és milyen határidővel.
Solt Pál kijelentette azt is: komolyan soha nem merült fel, hogy az OIT Alkotmánybírósághoz fordul a táblabíróságok felállításának elhalasztása miatt. Az pedig, hogy hány táblabíróság lesz, attól függ, hogy az Országgyűlés mikor tesz eleget az alkotmánybírósági határozat által előírt jogszabályi kötelezettségének.
Emlékeztetőül: Orbán Viktor miniszterelnök 1998. november 3-án, a hédervári kastélyban megyei és a már kinevezett táblabírósági elnökök előtt jelentette be, hogy januárban nem kezd működni a Fővárosi, a Pécsi valamint a Szegedi Ítélőtábla. Az OIT - a bejelentést követő - állásfoglalása szerint a kormánydöntés súlyosan sérti a jogállamiságot. Solt Pál akkor úgy nyilatkozott: "a kormány egy hét alatt elsöpörte azt, amit hosszú évek során előkészítettünk".
Lépését egyébként a kormányzat azzal indokolta, hogy a régi-új bíróságok felállítása nem kellően előkészített, továbbá fontosabbnak tartja a már meglévő helyi és megyei bíróságok megerősítését. A kormányfő akkor arról is beszélt, hogy akár 10-15 évig is eltarthat a felkészülés az új bíróságok felállítására. Néhány nappal később kormányhatározat tette hivatalossá a miniszterelnök bejelentését: mivel jelentősen megbénítaná az alacsonyabb szintű bíróságokat - nem lesznek táblabíróságok. Cserébe azonban 450 millió forintot kaptak a bíróságok, azzal a feltétellel, hogy a pénzből az elsőfokú bíróságokat fejlesztik.
Jogászkörökben egyébként egyre többen úgy vélik, a helyzet odáig fajult, hogy ma már tényleg kérdés: fel lehet-e állítani az ítélőtáblát. Minden feltétel soha nem lesz együtt - ismerik el a tábla mellett kardoskodók -, a közelmúltban azonban csak romlottak a feltételek - teszik hozzá.